**מיזם פרפרי חופש – "כנפי דרור"**רעיונות, תוכן ומערך לדוגמה

המיזם המקורי פעל לקידום והעלאת המודעות ותמיכה במשפחות החטופים והנעדרים.

ניתן להחליף את התמונה של כל חטוף וחטופה שישובו במסגרת העסקה בפרפר חופש צהוב. במשרדים או במרכזים שבהן לא היו תמונות חטופים, אפשר להוסיף את הפרפרים. המטרה היא מעקב אחרי שחרור החטופים והחטופות במסגרת העסקה, יצירת שיח רך ומלא תקווה דרך פרפר חופשי לעומת הקונטרסט של תמונה באדום.

אגב, יצירת טרמינולוגיה חדשה. לדוג' לא להתייחס אליהם כאל חטופים לשעבר או "החטוף.ה" אלא "שבים ושבות". על כל פרפר יהיה כתוב השם של השב.ה.

**פרפרי אוריגמי**

סרטון הדרכת אוריגמי: <https://www.youtube.com/watch?v=mfI3MIbbkgM>.
(לא חייב להשתמש במספריים כמו בסרטון, אפשר להשאיר את פינות הדף).

ניתן להתאים לכל שכבת גיל לפי התוכן המלווה לאוריגמי עצמו, לדוגמה:

* פתיחה –

העלאת נושא החטופים, העסקה, והשבים ושבות (בהתאמה לגיל). מעלים דברים שנותנים לנו תחושת חופש, אהבה, ביטוי עצמי ותקווה (תשובות המשתתפים ישתנו בהתאם לקהל היעד, ניתן להקשות עליהם ולפתח את הדיון בהתאם לתחושת השליח.ה).

* גוף –

כל משתתף יכתוב/יצייר/יבטא בצורה כלשהי את הדברים שהועלו שהוא מתחבר אליהם בצד האחורי של הדף (הצהוב). לאחר מכן, נלמד ליצור את הפרפר מהסרטון (או מהשליח.ה אם ניחנתם ביצירתיות).

* סיכום –

ניצור מיצג בבית הספר/כיתה/JCC/כל מקום בקהילה שתרצו! אפשר להכין מובייל מכל הפרפרים, לתלות אותם על קיר/לוח, לתלות את הפרפרים הקטנים בצורת פרפר גדול, או כל דבר אחר שתבחרו לעשות.
כאן אפשר לפתוח דיון על חופש, החטופים, העסקה, השבים, וכל דבר אחר בהתאמה לקבוצת הגיל.

**מיצג פרפרי חופש**

יצירת מיצג בעבודה משותפת של הקבוצה. ניתן להכין ציור קיר, פרפרים אישיים לכל שב ושבה, החלפת תמונת החטוף בפרפר חופש, לבקש מהקבוצה לבוא לבושים בצהוב ולצלם 'פרפר אנושי'. כל רעיון שיעלה לכם שיכול להעלות את נושא העסקה, החטופים והשבים.

לאחר יצירת המיצג אפשר להציג אותו במקומות מרכזיים בקהילה (כניסת בית הספר, JCC, פדרציה, להעלות תמונה לאתרים, ועוד).

**סיכות פרפרים לשיער**

סיכות לשיער: <https://tinyurl.com/muyhr6zw>

פרפרים צהובים מפלסטיק: <https://tinyurl.com/2hhhe7kk>

כפרוייקט העלאת מודעות או גיוס כספים למטה המשפחות/נפגעי המלחמה, אפשר להזמין סיכות לשיער ופרפרים צהובים קטנים, להדביק אותם ביחד, ולמכור/לחלק בקהילה.

אפשר לעשות את זה עם כל שכבת גיל, כמובן בהתאם לתוכן הנלווה ליצירה עצמה. יעבוד טוב במיוחד עם סטודנטים שאוהבים לבטא את עצמם עם סיכות ומדבקות וכד'.